text: Faldt på isglat fortov og blev invalid
  22 juni 2016 kl. 13.27
  Grundejerforening skal betale 127.000 kr. i erstatning for manglende snerydning.
  En morgentur i februar 2013 endte katastrofalt for en mand, da han faldt på grund spejlglat is under et tyndt lag sne. Manden kom slemt til skade. Han brækkede nakken to steder.
  Manden har været gymnastiklærer og har undervist i faldteknik. I dag er han invalid og bruger en rollator derhjemme.
  Ulykken skete på fortovet ud for Dorte Agerskovs hus på Erosvej i det nordlige Vejle, og tre gange har retssystemet behandlet den efterfølgende strid mellem hende og grundejerforeningen Planetbyen. Først ved retten i Kolding, dernæst i Vestre Landsret og nu i Højesteret som fastslår, at det er grundejerforeningens ansvar at sørge for snerydningen i området. Det står i lokalplanen.
  Dorte Agerskov siger til TV SYD:
  - Jeg er glad for, at sagen endelig er afgjort og jeg er tilfreds med, at det er præciseret, at det er grundejerforeningens ansvar.
  